ประกาศสํานักงานคณะกรรมการกํากับหลักทรัพย์และตลาดหลักทรัพย์

ที่ สข. 10/2547

เรื่อง การให้ความเห็นชอบผู้ทําหน้าที่ชักชวนลูกค้าหรือวางแผนการลงทุน 

หรือเป็นตัวแทนด้านการตลาดกองทุนส่วนบุคคล

(ฉบับที่ 3)

 

อาศัยอํานาจตามความในข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 6/2545 เรื่อง หลักเกณฑ์ เงื่อนไข และวิธีการในการชักชวนลูกค้า การวางแผนการลงทุน และการตั้งตัวแทนด้านการตลาดกองทุนส่วนบุคคล ลงวันที่ 1 กุมภาพันธ์ พ.ศ. 2545 สํานักงานคณะกรรมการกํากับหลักทรัพย์และตลาดหลักทรัพย์ออกข้อกําหนดไว้ดังต่อไปนี้

ข้อ 1 ให้ยกเลิกความในข้อ 12 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 5/2545 เรื่อง การให้ความเห็นชอบผู้ทําหน้าที่ชักชวนลูกค้าหรือวางแผนการลงทุน หรือเป็นตัวแทนด้านการตลาดกองทุนส่วนบุคคล ลงวันที่ 8 กุมภาพันธ์ พ.ศ. 2545 ซึ่งแก้ไขเพิ่มเติมโดยประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สข. 4/2546 เรื่อง การให้ความเห็นชอบผู้ทําหน้าที่ชักชวนลูกค้าหรือวางแผนการลงทุน หรือเป็นตัวแทนด้านการตลาดกองทุนส่วนบุคคล (ฉบับที่ 2) ลงวันที่ 10 มีนาคม พ.ศ. 2546 และให้ใช้ความต่อไปนี้แทน 

“ข้อ 12 ผู้ขอรับความเห็นชอบตามข้อ 11 ต้องมีคุณสมบัติข้อใดข้อหนึ่งดังต่อไปนี้(1) เป็นผู้ผ่านการทดสอบความรู้เกี่ยวกับการทําหน้าที่ชักชวนลูกค้าหรือการวางแผนการลงทุนให้แก่ลูกค้าหรือการเป็นตัวแทนด้านการตลาดกองทุนส่วนบุคคลจากสถาบันฝึกอบรมหรือตามหลักสูตรที่สํานักงานให้ความเห็นชอบมาแล้วไม่เกินสองปีในวันยื่นคําขอ หรือเป็นผู้ผ่านการทดสอบความรู้ดังกล่าวมาแล้วเกินกว่าสองปี แต่ได้เข้ารับการอบรมความรู้ตามหลักสูตรของสถาบันฝึกอบรมหรือตามหลักสูตรที่สํานักงานให้ความเห็นชอบภายในสองปีก่อนวันยื่นคําขอ 

 (2) เป็นผู้ผ่านการทดสอบความรู้ตามหลักสูตร Chartered Financial Analyst (CFA) หรือหลักสูตร Certified Investment and Securities Analyst (CISA) ตั้งแต่ระดับหนึ่งขึ้นไป และผ่านการทดสอบความรู้เพิ่มเติมเฉพาะในส่วนที่เกี่ยวกับกฎ ระเบียบ รวมทั้งข้อบังคับที่เกี่ยวข้องจากสถาบันฝึกอบรมหรือตามหลักสูตรที่สํานักงานให้ความเห็นชอบ โดยต้องผ่านการทดสอบทั้งความรู้ตามหลักสูตร CFA หรือCISA และความรู้เพิ่มเติมเกี่ยวกับกฎ ระเบียบ รวมทั้งข้อบังคับดังกล่าวข้างต้นมาแล้วไม่เกินสองปีในวันยื่นคําขอ หรือเป็นผู้ผ่านการทดสอบความรู้ตามหลักสูตร CFA หรือ CISA หรือการทดสอบความรู้เพิ่มเติมเกี่ยวกับกฎ ระเบียบ รวมทั้งข้อบังคับดังกล่าวข้างต้นมาแล้วเกินกว่าสองปี แต่ได้เข้ารับการอบรมความรู้

ตามหลักสูตรของสถาบันฝึกอบรมหรือตามหลักสูตรที่สํานักงานให้ความเห็นชอบภายในสองปีก่อนวันยื่นคําขอ 

 (3) เป็นผู้ที่ได้รับอนุญาตจากองค์กรกํากับดูแลตลาดทุนของต่างประเทศซึ่งมีมาตรฐานการกํากับดูแลเทียบเท่ากับสํานักงานให้ทําหน้าที่ในทํานองเดียวกันกับการเป็นผู้ทําหน้าที่ชักชวนลูกค้าหรือวางแผนการลงทุน หรือเป็นตัวแทนด้านการตลาดกองทุนส่วนบุคคล และผ่านการทดสอบความรู้เพิ่มเติมเฉพาะในส่วนที่เกี่ยวกับกฎ ระเบียบ รวมทั้งข้อบังคับที่เกี่ยวข้องจากสถาบันฝึกอบรมหรือตามหลักสูตรที่สํานักงานให้ความเห็นชอบมาแล้วไม่เกินสองปีในวันยื่นคําขอ หรือผ่านการทดสอบความรู้เพิ่มเติมเกี่ยวกับกฎ ระเบียบ รวมทั้งข้อบังคับดังกล่าวข้างต้นมาแล้วเกินกว่าสองปี แต่ได้เข้ารับการอบรมความรู้ตามหลักสูตรของสถาบันฝึกอบรมหรือตามหลักสูตรที่สํานักงานให้ความเห็นชอบภายในสองปีก่อนวันยื่นคําขอ

(4) เป็นผู้ที่ดํารงตําแหน่งผู้จัดการหรือผู้อํานวยการฝ่ายที่ดูแลรับผิดชอบสายงานที่เกี่ยวกับการชักชวนลูกค้าหรือการวางแผนการลงทุนให้แก่ลูกค้าหรือการเป็นตัวแทนด้านการตลาดกองทุนส่วนบุคคลของนิติบุคคลตามข้อ 11(1) และ (2) ทั้งนี้ สํานักงานจะให้ความเห็นชอบผู้ขอรับความเห็นชอบที่มีคุณสมบัติตามข้อนี้เพียงหนึ่งรายสําหรับนิติบุคคลตามข้อ 11(1) และ (2) แต่ละแห่ง”

#### ข้อ 2 ให้ยกเลิกความในข้อ 16 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 5/2545 เรื่อง การให้ความเห็นชอบผู้ทําหน้าที่ชักชวนลูกค้าหรือวางแผนการลงทุน หรือเป็นตัวแทนด้านการตลาดกองทุนส่วนบุคคล ลงวันที่ 8 กุมภาพันธ์ พ.ศ. 2545 และให้ใช้ความต่อไปนี้แทน

 

“ข้อ 16 ให้ผู้ได้รับความเห็นชอบที่เป็นบุคคลธรรมดาที่มีคุณสมบัติตามข้อ 12(1) (2) หรือ (3) เข้ารับการอบรมความรู้เกี่ยวกับการชักชวนลูกค้าหรือการวางแผนการลงทุนให้แก่ลูกค้าหรือการเป็นตัวแทนสนับสนุนด้านการตลาดกองทุนส่วนบุคคลจากสถาบันฝึกอบรมหรือตามหลักสูตรที่สํานักงานให้ความเห็นชอบ (refresher course) อย่างน้อยหนึ่งครั้งภายในทุกช่วงสองปี เว้นแต่ในการเข้ารับการอบรมครั้งแรกภายหลังจากการได้รับความเห็นชอบ สํานักงานอาจกําหนดช่วงระยะเวลาที่ต้องเข้ารับการอบรมให้เป็นช่วงเวลามากกว่าสองปีก็ได้”

 ข้อ 3 ให้ยกเลิกความใน (3) ของข้อ 18 แห่งประกาศสํานักงานคณะกรรมการกํากับหลักทรัพย์และตลาดหลักทรัพย์ ที่ สน. 5/2545 เรื่อง การให้ความเห็นชอบผู้ทําหน้าที่ชักชวนลูกค้าหรือวางแผนการลงทุน หรือเป็นตัวแทนด้านการตลาดกองทุนส่วนบุคคล ลงวันที่ 8 กุมภาพันธ์ พ.ศ. 2545 และให้ใช้ความต่อไปนี้แทน

- 3 -

 “(3) ผู้ได้รับความเห็นชอบที่เป็นผู้จัดการกองทุนรวมหรือผู้จัดการกองทุนส่วนบุคคลพ้นจากการเป็นบุคคลที่ได้รับความเห็นชอบเป็นผู้จัดการกองทุนรวมหรือผู้จัดการกองทุนส่วนบุคคล ทั้งนี้ ไม่รวมถึงการพ้นจากการเป็นผู้จัดการกองทุนรวมหรือผู้จัดการกองทุนส่วนบุคคล เนื่องจาก ขาดการอบรมความรู้เกี่ยวกับการทําหน้าที่เป็นผู้จัดการกองทุนรวมหรือผู้จัดการกองทุนส่วนบุคคล แต่ผู้ได้รับความเห็นชอบดังกล่าวได้เข้ารับการอบรมตามข้อ 16”

 ข้อ 4 ประกาศนี้ให้ใช้บังคับตั้งแต่วันที่ 16 กุมภาพันธ์ พ.ศ. 2547 เป็นต้นไป

 ประกาศ ณ วันที่ 11 กุมภาพันธ์ พ.ศ. 2547

 (นายธีระชัย ภูวนาถนรานุบาล) 

 เลขาธิการ

 สํานักงานคณะกรรมการกํากับหลักทรัพย์และตลาดหลักทรัพย์